OpenAI

OpenAI on yhdysvaltalainen tekoälytutkimusta tekevä tutkimuskeskus. Se koostuu voittoa tavoittelemattomasta OpenAI Incorporatedista ja sen voittoa tavoittelevasta tytäryhtiöstä OpenAI Limited Partnershipista. OpenAI tunnetaan ohjelmistoistaan DALL-E, joka on kuvia tekstimuotoisen kuvauksen perusteella luova ohjelmisto ja ChatGPT, joka on kirjoitettua tekstiä ymmärtävä ja kysymyksiin vastaava tekoäly.

OpenAI:n perustivat joulukuussa 2015 Sam Altman (toimitusjohtaja), Elon Musk, Greg Brockman (johtokunnan puheenjohtaja), Reid Hoffman, Jessica Livingston, Peter Thiel, Amazon Web Services, Infosys ja YC Research. Pääomaksi tuli miljardi US-dollaria.Altman ja Livingston tulivat Y Combinator -sijoitusyhtiöstä, joka on aiemmin auttanut alkuun esim. Airbnb:n, Dropboxin ja Coinbasen. Brockman puolestaan on yhtiönrakentaja ja teknologiajohtaja Stripe-yhtiöstä. Hän kokosi yhteen kymmenen uuteen firmaan haluamaansa tutkijaa, joista yhdeksän lähti uuteen projektiin. Päätutkijaksi tuli aiemmin Google Brain -projektissa työskennellyt Ilya Sutskever.

Tekoälyn kehittäjä 
Perustajat ilmaisivat OpenAI:n tavoitteeksi alussa tekoälyn avoimen kehityksen. On pelätty Facebookin ja Googlen kaltaisten yritysten monopolisoivan tekoälyn kehityksen. Lisäksi on pelätty sotilasmahtien pääsevän edelle tekoälyssä, mikä johtaisi väistämättömästi kilpavarusteluun. 

OpenAI rekisteröitiin alun perin voittoa tuottamattomaksi. Tämä muuttui vuonna 2019 kun yhtiön täytyi kerätä pääomaa. Microsoft sijoitti yritykseen miljardi dollaria.

Vuonna 2017 OpenAI esitteli The International -tapahtumassa OpenAI Five -joukkueen, jonka botit oli koulutettu pelaamaan Dota 2 -peliä. Viimeinen julkinen esittely tapahtui 2019, kun bottijoukkue voitti maailmanmestarijoukkueen.

Kesäkuussa 2020 OpenAI esitteli GPT-3 (Generative Pre-trained Transformer 3) -kielimallin, joka on koulutettu internetistä löytyviä tekstejä analysoimalla tuottamaan ihmisenkaltaista tekstiä.
GPT-3.5-malliin perustuva ChatGPT-chatbotti herätti suurta huomiota, kun se julkaistiin avoimeen beeta-testaukseen 30. marraskuuta 2022.

Tammikuussa 2023 kerrottiin Microsoftin aikovan sijoittaa 10 miljardia US-dollaria saadakseen 49 prosentin osuuden OpenAI:sta, jonka kokonaisarvoksi tulisi näin 29 miljardia.

EU:n tekoälysäädöksen lobbaus ja vesitys 
Kesäkuussa 2023 Billy Perrigo kirjoitti Time-aikakauslehdessä, että OpenAI oli lobannut EU:n tekoälysäädöstä onnistuen vesittämään sitä tavoilla, jotka vähentäisivät yrityksen sääntelytaakkaa ja OpenAI:n sitoutumista. Time-lehti sai tiedot  OpenAI:n  sekaantumisesta EU:n viranomaisten toimintaan Euroopan komissiolta sen informaation vapautta koskevista hakupyynnöistä.

OpenAI ehdotti muutoksia useisiin kohtiin, jotka myöhemmin hyväksyttiin EU:n lopulliseen tekstiin. Vuonna 2022 OpenAI esitti useita kertoja eurooppalaisille virkamiehille, että tulevassa tekoälylaissa ei pitäisi mainita sen yleiskäyttöisiä tekoälyjärjestelmiä, kuten GPT-3:n, ChatGPT:n edeltäjää ja kuvageneraattori Dall-E 2:n mainitsemista lakitekstissä "riskialttiina", joka asettaisi niille tiukat oikeudelliset vaatimukset, kuten avoimuus, jäljitettävyys ja inhimillinen valvonta.

Lähteet